Élie Decazes
Store norske leksikon,Historie,Verdens historie og samtidshistorie,Europa,Frankrikes historie
Élie Decazes var en fransk politiker og jurist. Han var Frankrikes statsminister i perioden 1819–1820.
Decazes ble politiminister i 1815. Fra 1819 til 1820 var han statsminister og Ludvig 18s fortrolige rådgiver. Decazes førte en forsiktig politikk, søkte støtte hos sentrum og drev gjennom en ganske moderat presselov. Han pådro seg med dette ultra-rojalistenes hat, og etter mordet på hertugen av Berry styrtet de ham. I 1830 sluttet han seg til Ludvig Filip 1 og trakk seg først i 1848 ut av det offentlige liv.